**УНИВЕРЗИТЕТ У БЕОГРАДУ  
ФИЛОЗОФСКИ ФАКУЛТЕТ**

**НАСТАВНО-НАУЧНОМ ВЕЋУ**

На основу члана 81. Закона о науци и истраживањима (,,Службени гласник РС'', бр. 49/2019) и члана 14. став 3. Правилника о стицању истраживачких и научних звања (,,Службени гласник РС'', бр. 159/2020), подносимо

**И З В Е Ш Т А Ј**

**за избор кандидата Луке Кешељевића, истраживача-приправника,  
у истраживачко звање истраживач-сарадник на Одељењу за филозофију**

**О б р а з л о ж е њ е**

Лука Кешељевић, мастер филозоф, изабран је одлуком Наставно-научног већа Универзитета у Београду - Филозофског факултета од 28.03.2019. године у истраживачко звање истраживач-приправник на Одељењу за филозофију.

Радни однос је засновао у Институту за филозофију у звању и на радном месту истраживач-приправник почев од 01.04.2019. године ради рада на пројекту ,,Историја српске филозофије'' (ОН-179064) којим је руководила проф. др Ирина Деретић, а који је био финансиран од Министарства просвете, науке и технолошког развоја Републике Србије (2011-2019).

Именовани је рођен 19.08.1988. у Требињу, Босна и Херцеговина. Основну школу је завршио у Вилусима (Никшић), Црна Гора, а средњу у Требињу, Босна и Херцеговина.

Основне академске студије филозофије је уписао школске 2007/2008. године на Универзитету Црне Горе - Филозофском факултету у Никшићу и завршио их је дана 30.12.2011. године са општим успехом 9,37.

Мастер академске студије филозофије је уписао школске 2012/2013. године на Универзитету у Новом Саду - Филозофском факултету и завршио их је дана 19.10.2018. године са просечном оценом 9,57. Ментор на изради завршног рада *Парадокс прве филозофије: Аристотел и Декарт* му је био проф. др Драган Проле.

На истој високошколској установи је школске 2018/2019. године уписао прву годину докторских академских студија филозофије и до сада постигао општи успех 10,00. Текуће школске 2021/2022. године је уписан 2. пут у трећу годину у статусу студента који се сам финансира.

Пријавио је тему докторске дисертације Метафизика и револуција: проблем ума код Плотина и Фихтеа, а чији је ментор такође проф. др Драган Проле.

Колега је у периоду од 15.01. до 15.10.2013. године радио као наставник у  
ЈУ Средња економска школа „Мирко Вешовић” у Подгорици, Црна Гора.

Кандидат је до данас објавио шест научноистраживачких резултата, и то:  
1рад категорије М14, 2 рада категорије М34, 1 рад категорије М51 и 1 рад категорије М53, чиме је остварио индекс компетентности од укупно 10 М бодова.

1. **Кешељевић, Лука.** ,,Почетак у филозофији као методолошки проблем''. [*Наука без граница III : [међународни тематски зборник]. Св. 5, Друштво у огледалу науке.* -  
Стр. 337-358](https://plus.sr.cobiss.net/opac7/bib/COBIB/23364105). Косовска Митровица : Филозофски факултет Универзитета у Приштини, 2020. ISBN 978-86-6349-155-7 (брош.) 978-86-6349-150-2 (за издавачку целину) УДК 101.8 COBISS.SR-ID 23522569 URL <https://drive.google.com/file/d/1WHFM7qOl-UogXco0idGVLQcS7p2PdgP5/view> **(M14 = 5 бодова)**

Аутор овог рада објављеног у тематском зборнику међународног значаја већ у уводном поглављу *Пропедевтичко-методолошки чвор* наглашава да је услов почетка у филозофији *суспензија реалног свиета*. Под тим се никако не подразумева непризнавање тог света, заклапање очи пред непосредним чињеницама свести. Напротив, по њему, она не пориче чињеницу постојања реалног свиета, јер је, на крају крајева, и сам филозоф, иако посебан, део тог света. Да би ствар била јаснија, направио је још једно поређење са науком. Наиме, Кешељевић сматра да извесност науке гарантује постојање реалног света. Даље, наука када би као филозофија суспендовала тај свет, не би више ни била наука. Осим тога, за науку, однос истраживача (научника) и предмета науке (околног света) јесте, опет саморазумљив. Научник не поставља питање могућности науке, већ спољашњи свет омогућује њу саму, јер наука нужно почиње и остаје у оквирима спољашњег света.

Кандидат потом пажњу усмерава на *мишљење* које се може разумети као предмет, метода, почетак, па и крај филозофије. Дакле, мишљење је, сматра Кешељевић, *гранични* појам који омогућује филозофију, али истовремено, чисто мишљење је суштина филозофије, односно, (чисто) мишљење је њен почетак и исход. Мишљење је тако не само *гранични* већ и *темељни* појам филозофије.

У наредном поглављу *Платон и Аристотел: ,,чуђење'' као почетак у филозофији* закључује се да је у филозофији, осим што је подела рада релативна, истовремено тешко одлучити и разложити разлику између почетка и методе у филозофији, као и душевног стања, страсти која је неопходна да би се почело филозофирати. То не демантује постојање метода и техника за решавање филозофских проблема, оне свакако постоје, и то много, али оне не постоје као код бројних позитивних наука које су тачно дефинисане, тичу се појединачних, конкретних ствари, за разлику од филозофије која има посла са нерјешивим проблемима, са апоретичким мишљењем.

Следећим поглављем *Декарт: ,,сумња'' као почетак у филозофији* колега наглашава да се у првим двема Декартовим медитацијама јасно могу идентификовати субјекат и објекат. За њихову идентификацију довољна је сентенца *Мислим, дакле, јесам* која потврђује њихов непосредан однос, заправо идентитет. Њихов однос, заправо, тражење објективности самог субјекта је непосредан из разлога што субјекат *себе* подвргава интроспекцији, он више није као онај Платонов јунак кога је заслепило Сунце када је изашао из пећине. Картезије не жели да се препусти ризику да буде заслепљен бићем, јер, оно је привид, па, стога, филозофско мишљење је, пре свега, осигуравање од лутања. Успостављање непосредне везе субјекта и објекта омогућује метода сумње, тако да је у „бубњу“ тројство које је резултат. Ни једна од три „карике“ није неодржива без преосталих. Међутим, то да су „карике“ упућује на неку посебност, али ту, заправо, посебности и нема, јер, резултат је у томе што је метода (сумња) исто што и субјект (мишљење), а мишљење је гаранција објективности (постојања). Ако кренемо из почетка, резултат је могуће разложити на наведено тројство.

Крајње поглавље *Може ли апоретика бити решење?* се завршава констатацијом да филозоф из своје несавршене, временске, људске перспективе не може на један и јединствен начин обухватити оно савршено, изванвременско, а његово трагање, оно *бити на путу* које је суштинско за филозофију сведочи да „свако решење проблема само је степеник на коме се поставља нови“.

2. **Kešeljević, Luka**; Bukovala, Jovan. ,,Razumnost u kontekstu određenja čoveka u antici (Platon i Aristotel) i u moderni (Dekart)’’. *Programme, timetable and book of abstracts / Fifth International Interdisciplinary Conference for Young Scholars in Social Sciences and Humanities ‘’Contexts 2019’’, Novi Sad, 20th December 2019; [editor Aleksandra Mirković]*, str. 43. Novi Sad : Faculty of Philosophy, 2019 ISBN 978-86-6065-565-5 (broš.)  
УДК 3-029:088(048.3) COBISS.SR-ID 33224551  
URL <http://digitalna.ff.uns.ac.rs/sites/default/files/db/books/978-86-6065-565-5.pdf>  
**(M34 = 0,5 бодова)**

Кандидат је са колегом Јованом Буковалом, такође истраживачем-приправником на Одељењу за филозофију, у овом саопштењу са међународног скупа штампаном у изводу разматрао проблем разума у Антици (Платон и Аристотел) и у Модерни (Декарт). Први део отвара питање разумности као одређења човека, а у другом се говори о разумности код Платона и Аристотела. Трећи део се бави проблемом разума у модерној филозофији, код Декарта, а у завршном је реч о могућем искораку из метафизике у антропологију.

3. **Кешељевић, Лука.** ,,Почетак у филозофији као методолошки проблем''. *Наука без граница : међународни научни скуп у организацији Филозофског факултета Универзитета у Приштини са привременим седиштем у Косовској Митровици : Косовска Митровица, 21-22. септембар 2019. године : зборник резимеа. 3 = Science beyond boundaries : international academic conference, Faculty of Philosophy, University of Priština in Kosovska Mitrovica : Kosovska Mitrovica, September 21-22, 2019 : book of abstracts. 3 = Наука без границ : международная научная конференция, организуемая Философским факультетом Приштинского университета с временным местонахождением в г. Косовска Митровица : Косовска Митровица 21-22 сентября 2019 года : сборник реюме докладов. 3 / [уредили и приредили Младен Јаковљевић, Анита Јанковић]*, стр. 103-104. Косовска Митровица ; Приштина : Универзитет, Филозофски факултет, 2019.  
ISBN 978-86-6349-139-7 **(M34 = 0,5 бодова)**

У овом саопштењу са међународног скупа штампаном у изводу се разматра проблем почетка у филозофији у контексту методологије. Први део отвара питање односа почетка у филозофијии филозофске методологије. У другом делу је реч о чуђењу каопочетку у филозофији, док се у трећем говори о сумњи као методи у филозофији и односу методе и почетка. Кроз рад се анализира стално присутнопитање односа субјекта, објекта и методе. У завршном делу аутор се бави односом апоретике и решења, те могућности њиховог идентитета.

4. **Kešeljević, Luka**. ,,Fihteov pojam prakse''. [*Arhe : časopis za filozofiju = Arche : journal of philosophy*. ISSN 1820-0958. - God. 13, br. 25 (2016), str. 111-140](https://plus.sr.cobiss.net/opac7/bib/COBIB/194388487). УДК 17 Fichte  
DOI/ISAN 10.19090/arhe.2016.25.111-140  
URL <http://arhe.ff.uns.ac.rs/index.php/arhe/article/view/2009/2028> **(M51 = 3 бода)**

Аутор у овом раду објављеном у врхунском часопису националног значаја разматра Фихтеов појам праксе. Прво се осврће на античко разумевање појма, те на његово основно обилежје - раздвојеност праксе и теорије, субјекта и објекта. Потом разматра Кантову доделу примата пракси. Остатак рада посвећује Фихтеовом разумевању праксе, анализира појмове делорадња, интелектуални опажај, бави се односом *Ја-не-Ја*. Затим разматра однос знања и делања, те питање хуманитета. У последњем одељку рада проматра проблем спекулације и њене супротстављености према филозофији (метафизици), а потом је доводи у однос са револуцијом.

5. **Кешељевић, Лука.** ,,Аристотелово заснивање прве филозофије''. *Слово : часопис за српски језик, књижевност и културу*. ISSN 1800-6140, бр. 55 (2019), стр. 177-209.  
**(M53 = 1 бод)**

У раду објављеном у часопису иностраног издавача, који је Матични научни одбор за језик и књижевност Министарства просвете, науке и технолошког развоја Републике Србије вредновао категоријом националног научног часописа (М53) за 2019. годину под бр. 12, наводи се да у покушају заснивања прве филозофије Аристотел често користи и појам *Φ≅ν∴∀*, што се код нас преводи као *мудрост*. Та реч је била у филозофској употреби и пре Стагиранина, а у филозофији је уведена из свакодневног живота. Изворно, у нефилозофској употреби, *софиа* је била умеће мајстора у занатској радионици, тако да су, с прва, мудри били мајстори, делатници, и у филозофској употреби *софиа* задржава своје практичко значење, али мислиоци је уздижу на ранг чисте теорије, па отуда и појам филозофије је схваћен као чиста теорија. Добрим делом ослањајући се на претходнике, Стагиранин нам, сматра Кешељевић, *софиа*-у поставља као врхунско теоријско знање, знање које је привилегија малобројних, знање по поретку природе, тј. знање које жели да докучи основу свега, превладавајући све могуће коначности, трансцендирајући читав поредак првог за нас, тј. надилазећи целокупни физикални поредак стварности. Отуда метафизика (хиперфизика) почиње тамо где физика завршава, тамо где завршавају све партикуларности и науке о њима.

6. **Кешељевић, Лука.** ,,Слободан Жуњић (1949-2019)''. *Историја српске филозофије : прилози истраживању. 4 / приређивачи Ирина Деретић, Александар Кандић* - Стр. 767-774. Београд : Филозофски факултет, 2019. ISBN 978-86-6427-123-3 (брош.)

У четвртој целини под називом *Сећања*, објављеној у овој тематској монографији међународног значаја, кандидат Кешељевић је направио сажет преглед неких књига пок. проф. др Слободана Жуњића. Почео је књигом А*ристотел и хенологија : проблем једног у Аристотеловој метафизици* која је објављена 1988, две године после одбране доктората. Указао је и на друго значајно двотомно дело: *Филозофија и њен језик - Том 1, Језик филозофије* (2012) и *Т.2, Повесност филозофског језика* (2013). Осврт је завршио анализом четвротомног капиталног дела из 2013. године [*Прирок и суштаство : историја појмовне логике код Срба - Део 1, Српске логике у средњем веку*](https://plus.sr.cobiss.net/opac7/bib/197179660)*;* [*Део 2, Српске логике у раној модерни*](https://plus.sr.cobiss.net/opac7/bib/197180172); [*Део 3, Српске логике у позној модерни*](https://plus.sr.cobiss.net/opac7/bib/197181196); и [*Део 4, Суштаство у српској филозофији*](https://plus.sr.cobiss.net/opac7/bib/197181708).

Имајући у виду чињеницу да кандидат испуњава све услове прописане чланом 76. став 2. и 3. Закона о науци и истраживањима (,,Службени гласник РС'', бр. 49/2019 - у даљем тексту: Закон о науци и истраживањима) и чланом 8. Правилника о стицању истраживачких и научних звања (,,Службени гласник РС'', бр. 159/2020 - даље у тексту: Правилник о стицању истраживачких и научних звања), предлажемо насловном органу да, применом члана 87. и 88. став 1. Закона о науци и истраживањима, члана 16. став 1. и 2. Правилника о стицању истраживачких звања и члана 137. Закона о општем управном поступку (,,Службени гласник РС'', бр. 18/2016 и 95/2018 - аутентично тумачење), донесе

**О Д Л У К У**

**Б И Р А С Е Лука Кешељевић**, истраживач-приправник, у истраживачко звање истраживач-сарадник на Одељењу за филозофију на период од четири године, без права на реизбор.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 **др Ирина Деретић, ред. проф.**

У Београду, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
16.11.2021. године **др Миланко Говедарица, ванр. проф.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 **др Душко Прелевић, ванр. проф.**