**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

05/4-02 бр:1598/1

17.12.2021. године

На основу члана 219. став 4. и члана 227. став 3. Статута Универзитета у Београду – Филозофског факултета, члана 168а Статута Универзитета у Београду („Гласник Универзитета у Београду'', бр. 201/2018, 207/2019, 213/2020, 214/2020 и 217/20), члана 8. Пословника Наставно-научног већа Филозофског факултета у Београду и члана 8. Пословника Изборног већа Филозофског факултета у Београду, доносим следећу

**О Д Л У К У**

**о начину одржавања електронских седница Наставно научног већа и Изборног већа**

Због околности проузрокованих ширењем корона вируса и потребе за заштитом здравља запослених и студената и студенткиња, а у складу са актима наведеним у преамбули, II редовна седница Изборног и II редовна седница Наставно научног већа, одржаће се електронски, и то путем онлајн платформе за гласање. Упутство за приступ гласању је саставни део ове одлуке.

У понедељак, 20.12.2021. године, одлука о начину одржавања електронских седница Наставно научног већа и Изборног већа, дневни редoви седница, као и сви достављени материјали биће постављени на [интернет страници](https://www.f.bg.ac.rs/zaposleni/vece) Универзитета у Београду – Филозофског факултета (у даљем тексту: Факултет).

Дискусије се достављају на мејл адресу [opsta@f.bg.ac.rs](mailto:opsta@f.bg.ac.rs), најкасније до среде, 22.12.2021. године у 13:00 часова. Сви приспели прилози за дискусију, а који су достављени у назначеном року, сукцесивно се додају у материјал на интернет страници Факултета, у посебном фолдеру, под називом *Дискусија*.

Електронско изјашњавање чланова и чланица Наставно научног већа и Изборног већа почиње у четвртак, 23.12.2021. године у 13:00 часова, а завршава се у петак, 24.12.2021. године у 13:00 часова.

Учествовање у седници Наставно научног већа и Изборног већа, односно, изјашњавање електронским путем врши се по свим тачкама дневног реда и представља право и дужност чланова и чланица већа. Електронско изјашњавање се врши по тачкама дневног реда за које члан/ица већа има права да гласа у складу са Статутом Факултета. Изјашњавање се врши на следећи начин: „за“, „против“ и „уздржан“. Додатно, а сходно члану 16. став 3. Правилника о стицању истраживачких и научних звања *приликом одлучивања за избор у истраживачка звања чланови/це Наставно научног већа дужни су да се о предлогу односно захтеву за избор у звање изјасне гласањем „ЗА” или „ПРОТИВ”. У случају да се члан наставно-научног већа изјасни „ПРОТИВ” дужан је да достави потписано писмено образложење неприхватања предлога односно захтева, које је саставни део записника седнице*. С обзиром на наведено, писмено образложење се упућује на мејл адресу [opsta@f.bg.ac.rs](mailto:opsta@f.bg.ac.rs) у времену одређеном за гласање.

Молим вас да у случају евентуалне спречености благовремено, најкасније до почетка седнице, известите председника већа навођењем разлога одсуства путем мејл адресе [opsta@f.bg.ac.rs](mailto:opsta@f.bg.ac.rs), имајућу у виду чињеницу да неоправдано одсуство са седница Наставно научног већа и Изборног већа представља повреду радне обавезе.

**Председник Наставно научног већа и Изборног већа**

**Проф. др Данијел Синани**