ИЗБОРНОМ И НАСТАВНО НАУЧНОМ ВЕЋУ

ФИЛОЗОФСКОГ ФАКУЛТЕТА

универзитета У БЕОГРАДУ

На РЕДОВНОЈ седници НАСТАВНО-НАУЧНОГ ВЕЋА, одржаној 23-24. 09. 2021., изабрани смо у комисију за оцену кандидата Мср Софије Мереник, ЗА ИЗБОР У ЗВАЊЕ ИСТРАЖИВАЧА САРАДНИКА за ужу научну област Историја ликовних уметности и архитектуре. На основу поднете документације, анализе радова и детаљног увида у досадашњи рад кандидаткиње, подносимо следећи

извештај

Софија Мереник је рођена 5. фебруара 1993. у Београду, Србија.

Дипломске студије на Београдском Универзитету, Филозофски Факултет, Одељење за историју уметности, уписала је 2012/13, а завршила је 2016/17. са просечном оценом 9,82. Дипломирала је са темом „ Владарски портрети у зидном сликарству српске властеле у доба Немањића“код ментора проф. др Миодрага Марковића, са оценом 10,00. Мастер студије (2016-2017) успешно је окончала 2018. године на Одељењу за историју, Филозофског факултета, Универзитет у Београду, са темом мастер рада „Теодор Метохит као извор за српску средњовековну историју“ код ментора проф. др Радивоја Радића, са просечном оценом 10,00. У децембру 2018. године уписала је докторске студије на Филозофском факултету у Београду, на Одељењу за историју уметности, код ментора проф. др Игора Борозана. У протеклом периоду у року са највишим оценама полаже предмете на доктроским студијама. Предлог теме докторске дисертације: „Адрија као аркадија: од симболизма до нових реализама“ је одбранила код коментора ред. проф. Игорa Борозанa и ред. проф. Симонe Чупић (25. јануар 2021.), и тако испунила основну претпоставку за избор у више звање.

Основна преокупација научно-истраживачког рада Софије Мереник је историја уметности модерног доба са нагласцима на: поједине аспекте културе историзма, као и неколицине аванградних праваца (експресиноизам, зенитизам), разматрању уметности симболизма и нових реализама у међуратној уметности, методологији/методологијама разматрања и тумачења уметности пејзажа, анализи уметничких дела у светлости концепта *аркадије*, посебно истичући разнолике аспекте ликовних дела Медитерана у европској и националној уметности у модерно и међуратно доба.

Софија Мереник је у периоду од избора у звање истраживач приправник, 28. 03. 2019. остварила запажен број научних резултата, на основу којих испуњава услове критеријума наведених закона. После избора у звање истраживач приправник објавила је неколико научних радова из категорија: М14 (1), М51 (2), М 44 (1). МА Мереник испуњава и друге прописане услове, попут искуства у одржавању наставе на вежбама из предмета Европска уметност новог века 2, Концепти и феномени европске уметности и визуелне културе 19. века.

У научним часописима категорије са листе Министарства науке и технологије Републике Србије и тематским зборницима објавила је:

1) „Владарски портрети у зидном сликарству српске властеле у доба Немањића“, *Зборник за ликовне уметности Матице српске*, Нови Сад, 2017, 103–126. (M24)

У раду је с интердисциплинарне позиције и упоредних позајмица историје уметности и историје анализиран скуп фресака из припрата српских српских средњовековних манастира (црква Светог Спаса у Кучевишту; Бела црква Каранска; Богородичина црква у Добруну; црква Светог Николе у Љуботену; црква Светог Ђорђа у Полошком; црква Ваведења Богородичиног у Липљану; црква Светог Арханђела Михаила у Леснову; црква Светог Николе у Псачи). У посебном фокусу се налазе владарски и ктиторски портрети у припратама побројаних цркава. Анализирани портрети су проучени са аспекта типологије, иконографије и иконологије, што доноси разумевање дубљег смисла представљених портрета. Доведени владарски и ктиторски портрети су доведени у идејну везу, и представљени као културни агенти времена који у служби владарске и властеоске пропаганде указују на шире уметничке и идеолошке оквире времена. Истакнут је њихов просторни контекст, што подразумева упросторавање представљених фресака и препознавање њихове функције у одређеном простору и времену.

2) „Црква Богородице Тројеручице у Скопљу на слици *Крунисање цара Душана* Паје Јовановића као историјско сећање и историјски податак“, *Зборник Народног музеја у Београду* 23/2, свеска Историја уметности, издање за 2018. годину, 81–97. (М51)

3) „Одабрана писма из заоставштине Љубомира Мицића. Петров, Клек и Кандински пишу Мицићу“, *Зборник Семинара за студије модерне уметности*, Филозофски факултет, Београд, издање за 2018. годину 23–49. (М51)

4) „Инсталација Правина Черкурија“, *Зборник Семинара за студије модерне уметности*, Филозофски факултет, Београд, 2016, 303–304. (приказ у М51)

**Након избора у претходно звање истраживач приправник**

5) „Влахо Буковац: паришко раздобље 1877–1893“, приказ, *Зборник за ликовне уметности Матице српске*, број 47, 2019, Матица српска Одељење за ликовне уметности, Нови Сад 2019, 332–338. (приказ у М24)

6) „Идеја (југо)словенства и њена примена у међуратној српској црквеној уметности на примеру Светих Ћирила и Методија“, *Саопштења*, Завод за заштиту споменика културе Београд, број XXI, Београд 2019, 201–216, (M51)

У раду је са становиштва новије литературе о политичкој употреби слике у јавном (сакралном простору), анализирана неколицина представа светих Ћирила и Методија у храмовима Српске православне цркве у међуратном периоду. Утемељена анализа ликова двојице светитеља у цркви Ваведења Пресвете Богородице у Орловату и Придворној капели Светог Симеона Мироточивог у Патријаршији је постојеће методолошке поступке инхерентне историји уметности, попут иконографије и иконологије, допунила са савременим, интердисциплинарним теоријским основама изучавања визуелне културе. На тај начин су представе светих Ћирила и Методија постављене као визуелне потврде ширих друштвених, политичких, идеолошких и верских струјања у међуратном периоду. Деконструкција ових представа је изведена у складу са проширеним значењем верских слика, где се поред литургијско-култне намене, разматра и њихово деловање у пропагандне сврхе. Концепт *југословенства* је посебно апострофиран у склопу медијског пласмана двојице светитеља. Коначно, рад представља важан допринос недовољно истраженом аспекту проучавања употребе верске слике у међуратном периоду, и њеном месту у времену континуираних уписивања значења на тлу Србије и Краљевине СХС/Југославије.

7) „Владарски портрети цара Фрање Јосифа од Влаха Буковца и визуелизација концепта *Viribus unitis* крајем 19. века“, Зборник *Плурализам идентитета: сликарство на тлу Средње Европе у последњим деценијама 19. и почетком 20. века*, уредник Игор Борозан, Филозофски факултет, Универзитет у Београду, 2020, 95–116, (М 44)

У тексту се анализирају владарски портрети сликара Влаха Буковца. С позиција познавања метода политичке иконографије, анализирани су династички портрети у контексту идеологије владајуће породице Хабзбург. Такође, ови портрети су сагледани као визуелни агенти у контексту ширих националних, друштвених и културних оквира епохе позног 19. века. Постављени као визулени амблеми сведочили су о сложеним етничким турбуленцијама у Двојној монархији, оставши сведочанство претрајавања старог концепта династичког патриотизма у модерно доба. Темељна и структурално спроведена анализа неколицине портрета је расветлила удео знаменитог сликара у сложеном пропагандном механизму династије Хабзбург и њених представљачких стратегија у склопу сложених мултиверских и мултинационалних односа.

8) „Formiranje i rana ekspresionistička faza časopisa *Zenit*“, мeđunarodna naučna monografija, *Arhitektura i vizuelne umetnosti u jugoslovenskom kontekstu: 1918–1941*, urednici Aleksandar Kadijević, Aleksandra Ilijevski, Univerzitet u Beogradu, Filozofski fakultet, Institut za istoriju umetnosti, Beograd 2021, 239–245, (М 14)

Текст сублимира постојећа знања, али и доноси нове критичке судове о једном од најважнијих часописа, авангардне провијенције у међуратној Југославији. Прецизна и јасно формулисана анализа места и улоге мултимедијалног уметника Љубомира Мицића у културном простору Југославије је потврђена раних 20-тих година. Оснивање авангардног часописа *Зенит*, и посебно пропагирање сликара и слика блиских актуелној експресионистичкој поетици говори о модерности листа, као и о прогресивним тенденцијама његовог оснивача. Осврт на пласман и подршку авангардним сликарима у листу *Зенит*, како домаћих (Михаило С. Петров, Јован Бијелић), тако и иностраних (Егон Шиле), исказана је хуманистичка вокација његовог уредника, експресионизма у целини, као и интернационалне концепције часописа. Рад несумњиво доприноси даљем истраживању српских и југословенских авангарди у међуратном периоду, те представља важан допринос у разумевању друштвеног и културног плурализма у Југославији и Европи.

Имајући у виду да Софија Мереник испуњава услове за избор у звање истраживача сарадника, сходно Закону о научно-истраживачкој делатности Министарства просвете, науке и технолошког развоја, високо вреднујући њен досадашњи рад на докторским студијама, у научно-истраживачком раду и по оствареним резултатима као научно основан, примеран, и високо вреднован, предлажемо Наставно научном и изборном већу избор у звање истраживач сарадник.

Проф. др Игор Борозан Београд, 14. 10. 2021.

Проф. др Симона Чупић

Ван. проф.  др Јасмина Чубрило